钦定古今图书集成/明伦汇编/宫闱典/第075卷 > 《乾道七年册皇太子四首》同前
## 钦定古今图书集成/明伦汇编/宫闱典/第075卷 > 《乾道七年册皇太子四首》同前

皇帝升坐乾安

建储以贤，辟宫于东。典策既备，筮占既从。济济卿士，
锵锵鼓钟。天子戾止，盛哉礼容。

太子入门明安

雕珉瑳瑳，篆金煌煌。对扬于庭，是承是将。星重其晖，
日重其光。观瞻以怿，国有“元良。”

太子出门明安

渊中象德，玉裕凝姿。进退周旋，有肃其仪。既定国本，
益隆庆基。燕及两宫，福禄如茨。

皇帝降坐乾安

储副豫定，器之公兮。册授孔时，礼之隆兮。天步迟迟，
旋九重兮。寿祉万年，德无穷兮